SET ปิดกระฉูด 23 จุด ยืนเหนือ 1,300 รับข่าวดี “วัคซีนต้านโควิด” – ราคาน้ำมันพุ่งต่อเนื่อง
SET ปิดกระฉูด 23 จุด ยืนเหนือ 1,300 รับข่าวดี “วัคซีนต้านโควิด” - ราคาน้ำมันพุ่งต่อเนื่อง
19 พ.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,309.95 จุด เพิ่มขึ้น 23.42 จุด (+1.82%) มูลค่าการซื้อขาย 78,863.55 ล้านบาท
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่ต่างบวกกัน สวนทางตลาดหุ้นในยุโรปที่เทรดบ่ายนี้ติดลบเล็กน้อย เหมือนดาวโจนส์ฟิวเจอร์สที่ติดลบเล็กน้อย ซึ่งมองเป็นการพักตัวหลังจากที่เมื่อวานนี้ได้ปรับตัวขึ้นไปแรง
ทั้งนี้ตลาดบ้านเราก็ขึ้นมาตอบรับพัฒนาการทดลองวัคซีนรักษาไวรัสโควิด-19 ที่ได้ผลในเชิงบวก ทำให้เป็นสัญญาณที่ดีในเรื่องการกลับมาเปิดเศรษฐกิจของหลายประเทศ ส่งผลให้ความต้องการใช้น้ำมันเพิ่ม และช่วยหนุนราคาน้ำมันปรับขึ้นด้วย ผลักดันให้หุ้นที่เคยโดนผลกระทบจากโควิดก็กลับมาปรับตัวขึ้นอย่างเห็นได้ชัด อย่างหุ้นในกลุ่มโรงแรม เช่น ERW, CENTEL, MINT เป็นต้น
นอกจากนี้ ดัชนีฯได้ขึ้นมาเหนือระดับ 1,300 จุด ทำให้โมเมนตัมตลาดฯดี และแม้ว่าดัชนีฯที่ระดับเหนือ 1,300 จุด จะเทรด P/E แพงแล้วแต่ก็เป็นระยะสั้น หากนักลงทุนระยะกลางถึงยาวต้องการจะลงทุนก็สามารถรับได้
ทั้งนี้ พรุ่งนี้ให้ติดตามการประชุมคณะกรรมการนโยบายการเงิน (กนง.) ซึ่งนักเศรษฐศาสตร์ราว 80% คาดการณ์ว่าจะปรับลดอัตราดอกเบี้ยนโยบาย 0.25% แต่ส่วนตัวคาดว่าจะไม่ลดอัตราดอกเบี้ยนโยบาย เพราะมองว่าการใช้นโยบายการเงินไม่ได้ตอบโจทย์ในการแก้ไขปัญหาแบบนี้ ควรจะใช้นโยบายการคลังจะดีกว่า ส่วนนอกประเทศก็ให้จับตาความคืบหน้าสงครามการค้าระหว่างสหรัฐฯ และจีน และติดตามทิศทางราคาน้ำมันดิบด้วย
แนวโน้มการลงทุนในวันพรุ่งนี้ (20 พ.ค.) นายวิจิตร กล่าวว่า ตลาดฯอาจจะพักก่อนหลังขึ้นไปมาก แต่โมเมนตัมตลาดฯยังดีอยู่ พร้อมให้แนวรับ 1,300 จุด ส่วนแนวต้าน 1,320 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่   
MINT มูลค่าการซื้อขาย  5,353.62 ล้านบาท ปิดที่ 18.00 บาท เพิ่มขึ้น 1.20 บาท
PTT มูลค่าการซื้อขาย  3,925.95 ล้านบาท ปิดที่ 36.50 บาท เพิ่มขึ้น 0.50 บาท
CPALL มูลค่าการซื้อขาย  2,649.64 ล้านบาท ปิดที่ 69.75 บาท ราคาไม่เปลี่ยนแปลง
BAM มูลค่าการซื้อขาย 2,299.51 ล้านบาท ปิดที่ 23.50 บาท เพิ่มขึ้น 0.10 บาท
KBANK มูลค่าการซื้อขาย 2,284.36 ล้านบาท ปิดที่ 87.00 บาท เพิ่มขึ้น 4.75 บาท
ตลาดหุ้นเอเชีย
